Sucre

Sucre on Bolivian nimellinen pääkaupunki, hallinnollinen pääkaupunki on La Paz. Sucren asukasluku vuoden 2024 väestönlaskennassa oli 296 746. Historiallisesti kaupunki on tunnettu myös nimillä "Charcas", "La Plata" ja "Chuquisaca". 
1800-luvulla käytössä ollut "La Plata" nimitys tuli alueen vauraudesta ("plata" tarkoittaa hopeaa tai vaurautta yleensä). Nykyisen nimensä kaupunki on saanut vallankumousjohtaja Antonio José de Sucren mukaan.
Maantiede, ilmasto ja kaupunkikuva.
Sucre sijaitsee Cachimayo-joen hedelmällisessä laaksossa noin 2 800 metriä merenpinnan yläpuolella. 
Päivän ylin lämpötila on ympäri vuoden 20 asteen vaiheilla, yön alin 6–12 astetta. Kylmimmät yöt ovat kesä- ja heinäkuussa. Eniten sataa lokakuusta maaliskuuhun, vähiten toukokuusta elokuuhun.
Sucressa historiallinen keskusta on yksi parhaiten säilyneistä latinalaisamerikkalaisen siirtomaa-ajan kaupungeista. Sucre oli hyvin espanjalainen kaupunki siirtomaa-aikana. Keskustan kapeat ruudukkoon järjestetyt kadut heijastavat andalusialaista kulttuuria, joka ilmenee myös kaupungin taloissa ja useissa luostareissa sekä kirkoissa. Sucre on edelleen Bolivian katolisuuden keskus.
Monet kaupungin historiallisen keskustan alueella sijaitsevat uskonnolliset rakennukset ovat peräisin espanjalaisten rakentaman kaupungin alkuvaiheilta, mukaan lukien 1500-luvulta peräisin olevat kirkot, kuten San Lázaro, San Francisco, Santo Domingo ja Metropolitan katedraaali, jonka rakentaminen aloitettiin vuonna 1559 ja päättyi 250 vuotta myöhemmin. Vuonna 1621 rakennettu jesuiittojen luostariin kuuluva Casa de la Libertad (Vapauden talo) on Bolivian tärkein historiallinen monumentti, koska sinne sijoittuivat maan itsenäisyyteen johtaneet tapahtumat. 1700-luvun rakennukset ovat tyypillisiä paikalliselle arkkitehtuurille ja samankaltaisia kuin Potosíssa samana aikana rakennetut rakennukset. Uudemmat rakennukset (1700-luvun lopulta ja 1800-luvun alkupuolelta) ovat säilyttäneet aikaisemmille ajoille tyypilliset patiot, mutta ne on mukautettu emomaa Espanjasta tuotuun uusklassiseen tyyliin. Sucren rakennukset havainnollistava paikallisten arkkitehtuuriperinteiden ja Euroopasta tuotujen tyylien sekoittumista, mukaan lukien renessanssi-, mudéjar-, goottilaisen, barokin ja uusklassisen kauden tyylit 1500-luvulta 1800-luvulle.
Historia.
Pedro de Anzures perusti Sucren 30. marraskuuta 1538 nimellä "Ciudad de la Plata de la Nueva Toledo". Fransiskaanit perustivat kaupunkiin Recoletan luostarin vuonna 1601, ja 1608 Sucre sai arkkipiispanistuimen. 
Vuonna 1839 kaupungista tuli Bolivian pääkaupunki ja sen nimi muutettiin Sucreksi. Vuonna 1898 Bolivian pääkaupunki siirrettiin kuitenkin La Paziin alueen köyhdyttyä Potosín hopeakaivosten tuoton heikkenemisen takia.
Siirtäminen aiheutti levottomuuksia, jotka johtivat sisällissotaan, ja kiista ratkaistiin kompromissilla: Sucre on nimellinen ja perustuslaillinen pääkaupunki, ja maan korkein oikeus istuu siellä, kun taas La Paz sai muut virastot ja hallinnollisen pääkaupungin aseman.
Sucresta tuli vuonna 1991 Unescon maailmanperintökohde.
Talous ja liikenne.
Potosíin, Cochabambaan ja Santa Cruziin johtavat tiet sekä läheisiin laaksoihin johtavat sivutiet ovat tehneet Sucresta yhä tärkeämmän kaupan ja maatalouden keskuksen. Teollisuuslaitoksiin kuuluvat öljynjalostamo ja sementtitehdas.
Sucrea palvelee vuonna 2016 valmistunut Alcantarin lentoasema noin 30 km kaupungista etelään.
Väestö.
Sucren asukasluku vuoden 2024 väestönlaskennassa oli 296 746. Asukkaista 97 prosenttia on espanjankielisiä, vähemmistökieliä ovat ketšua (1,5%), aimara ja guarani. Identiteetiltään ketšuaksi itsensä luokittelee noin 28% sucrelaisista.
Koulutus.
Sucressa toimii kaksi yliopistoa, joissa on yhteensä noin 30 000 opiskelijaa. 
San Francisco Xavierin yliopisto on perustettu vuonna 1624, joten se on yksi maailman vanhimmista yliopistoista.
Kulttuuri.
Sucressa on useita mielenkiintoisia museoita ja gallerioita, kuten Casa de la Libertad, jossa Bolivian itsenäisyysasiakirja allekirjoitettiin vuonna 1825, ja Museo Universitario Charcas, jossa on runsaasti antropologisia, historiallisia ja taidenäyttelyitä.
Urheilu.
Universitario de Sucre on kaupungin jalkapallojoukkue, joka on pelannut maan pääsarjassa Liga de Fútbol Profesional Boliviano. Se pelaa kotiottelunsa Estadio Olímpico Patria -stadionilla.